ရော့ဒ် စတူးဝပ်

၎င်း၏ထင်ရှားသော လည်ချောင်းသံ ရှတတဖြင့် စတူးဝပ်သည် ၁၉၆၀နှောင်းပိုင်းနှင့် ၁၉၇၀ အစောပိုင်း နှစ်များ၌ The Jeff Beck Group နှင့် Faces တီးဝိုင်းများနှင့် အတူ ထင်ပေါ်လာခဲ့သည်။ သို့သော် ၎င်း၏ ဂီတလုပ်ငန်းမှာ ၁၉၆၂မှ စတင်သည်ဟု ဆိုနိုင်သည်။ ထိုအချိန်တွင် စတူးဝပ်သည် ဘာဂျာ(တူရိယာ) တစ်လုံးဆွဲ၍ တီးမှုတ်ရင်း လမ်းသွားလမ်းလာများထံမှ ပိုက်ဆံတောင်းခံသည့် အလုပ်ကို လုပ်ကိုင်ခဲ့သည်။ ၁၉၆၃ အောက်တိုဘာတွင် The Dimensions သို့ ဘာဂျာမှုတ်သူ၊ အချိန်ပိုင်းအဆိုတော်အဖြစ် ဝင်ရောက်လုပ်ကိုင်ခဲ့၏ ။  ၁၉၆၄တွင် Long John Baldry နှင့် All Stars တီးဝိုင်သို့ ဝင်ရောက်ခဲ့သည်။ ဩဂုတ်လ၌ စတူးဝပ်သည် တစ်ကိုယ်တော်(သီဆိုသူ) စာချုပ်ကို ချုပ်ဆို၍ အောက်တိုဘာ၌  မင်္ဂလာနံနက်ခင်းပါ ကျောင်းသူလေးရေ (Good Morning Little Schoolgirl) ဆိုသည့် ပထမဆုံးသီချင်းကို ဖြန့်ချိခဲ့သည်။ အဖွဲ့လုပ်ငန်းနှင့်အတူတကွ တစ်ကိုယ်တော်လုပ်ငန်းကိုလည်း ဆက်လက်လုပ်ကိုင်ခဲ့ပြီး ၎င်း၏ ပထမဆုံးအခွေ မိုးကာအဟောင်းလေးက ယုံကြည်ကိုးစားလို့ရပါလိမ့်မယ် (An Old Raincoat Won't Ever Let You Down) သီချင်းကို၁၉၆၉ တွင်ဖြန့်ချိသည်။ ၎င်း၏ အစောပိုင်းအခွေများတွင် ရော့ခ်၊ ဖို့ခ်ရော့ခ်၊ ဆိုးလ်ဂီတများ ပေါင်းစပ်ပါဝင်ခဲ့သည်။

၁၉၇၀ နောက်ဆုံးနှစ်များမှသည် ၁၉၉၀ နှစ်များဆီအထိ စတူးဝပ်၏ ဂီတဟန်သည် နယူးဝေ့ဗ်ပုံစံ၊ ဆော့ဖ်ရော့ခ်/middle-of-the-road ပုံစံအရည်အသွေးများ ပါရှိပြီး သက္ကရာဇ် (၂၀၀၀)နှစ်များတွင် ကြီးကျယ်သော အမေရိက သီချင်းစာအုပ် (Great American Songbook)ကို ဘာသာပြန်ထားသော အောင်မြင်သည့် တေးသီချင်းအယ်လ်ဘမ်များ ကို ထုတ်ဝေခဲ့သည်။ ၁၉၉၄၌ စတူးဝပ်သည် သမိုင်းတွင် အကြီးမားဆုံးဖြစ်သည့် ပထမဆုံး အခမဲ့ ရော့ခ်ဂီတပွဲကြီးတစ်ခုကို ဆောင်ရွက်ခဲ့သည်။ ထိုပွဲကို ရီယို ဒီ ဂျီးနေးရိုးမြို့၌ ကျင်းပခဲ့၍ လူ (၃.၅)သန်းရှေ့တွင် ဖျော်ဖြေတင်ဆက်ခဲ့သည်။

၂၀၀၈ ဘီလ်ဘော့ဒ် (မဂ္ဂဇင်း)က ဘီလ်ဘော့၏ သမိုင်းတစ်လျှောက် လူကြိုက်အများဆုံး အဆိုတော် (၁၀၀)တွင် အဆင့်(၁၇)ဖြင့် သတ်မှတ်ခဲ့သည်။ ဂရမ်မီ နှင့် ဘရစ် ဆုရှင်တစ်ဦးဖြစ်ကာ Q မဂ္ဂဇင်း၏ ထိပ်တန်းအဆိုတော် (၁၀၀)တွင် အဆင့်(၃၃)အဖြစ်လည်းကောင်း ရိုးလင်းစတုန်း မဂ္ဂဇင်း၏ အကြီးကျယ်ဆုံးသောဆိုတော် (၁၀၀)တွင် အဆင့် (၅၉) အဖြစ်လည်းကောင်း မဲပေးရွေးချယ်ခံရသည်။  တစ်ကိုယ်တော် အနုပညာရှင်အဖြစ် ၁၉၉၄၌ ရော့ခ်အန်ရိုးလ်ဂုဏ်ပြုချီးမြှောက်မှု (Rock and Roll Hall of Fame)၊ ၂၀၀၆တွင် ယူကေဂီတ ဂုဏ်ပြုချီးမြှောက်မှု  (UK Music Hall of Fame) စသည့် ဂုဏ်ပြုမှုများရရှိခဲ့သည်။ ၂၀၁၂ တွင် အမေရိက ရော့ခ်အန်ရိုးလ်ဂုဏ်ပြုချီးမြှောက်မှု (Rock and Roll Hall of Fame) သို့ ဒုတိယအကြိမ် Faces တီးဝိုင်းအဖွဲ့ဝင်အနေဖြင့် ထပ်မံချီးမြင့်ခြင်းခံခဲ့ရသည်။

ကိုးကား

ကဏ္ဍ:အင်္ဂလိပ် အမျိုးသား အဆိုတော်များ
ကဏ္ဍ:အင်္ဂလိပ် အဆိုတော်များ